পুলিশের অনুষ্ঠানে এসে চরম অভব্যতার শিকার হলেন সঙ্গীতশিল্পী মেখলা দাশগুপ্ত। অনুষ্ঠানটি ছিল পশ্চিম মেদিনীপুরের দাঁতন থানার পুলিশকর্মীদের সংগঠনের। 
জনপ্রিয় রিয়্যালিটি শো ‘সারেগামাপা’ খ্যাত মেখলা দাশগুপ্ত শনিবার এই অনুষ্ঠানে গান গাইতে যান। কিন্তু পুলিশের অনুষ্ঠান হওয়া সত্ত্বেও, তাঁকে চরম দুর্ভোগের মুখে পড়তে হয়। সে কথা নিজেই ফেসবুক লাইভে এসে জানান মেখলা। 
তিনি জানান, নাচের গান না গাওয়ায় মঞ্চ থেকে নামিয়ে দেওয়ার হুমকি দেওয়া হয় তাঁকে। সঙ্গে দর্শকের আসনে উপস্থিত অনেকেই অশ্লীল অঙ্গভঙ্গি করতে থাকেন। 
ঠিক কী হয়েছিল সেই দিন? শনিবার দাঁতনের অনুষ্ঠান থেকে ফেরার সময়ে ফেসবুক লাইভ করেন শিল্পী। তখন রাত ১টা। লাইভটি দেখেই বোঝা যায়, তিনি রীতিমতো ভয় পেয়ে রয়েছেন। তিনি জানান, অনুষ্ঠান এমন জায়গায় পৌঁছেছিল যে তিনি নিরাপত্তাহীনতায় ভুগছেন। অনুষ্ঠানের আয়োজক তাঁর পারিশ্রমিক পর্যন্ত দেয়নি বলে অভিযোগ করেন মেখলা। 
এখানেই শেষ নয়। আয়োজকেরা এই প্রসঙ্গে টানেন সঙ্গীতশিল্পী অনীক ধরের কথাও বলেন বলে দাবি মেখলার। তারা নাকি বলেন, অনীকেরও অনুষ্ঠানে আসার কথা। কিন্তু তাঁর টাকা নিয়ে অনুষ্ঠান না করার রেকর্ড রয়েছে। অন্য দিকে, মেখলা অনীককে ফোন করে জানতে পারেন, পুরোটাই মিথ্যে। 
তবে শুধু অনুষ্ঠানের আয়োজকই নয়। মেখলার সঙ্গীত চয়নের জন্যও তাঁকে হেনস্থা হতে হয়। মেখলা জানান, তিনি কিছু লোকগীতি গাইছিলেন। সেই গান শুনে নাচতে না পেরে একের পরে এক কটূক্তি আসতে থাকে। সঙ্গে ‘ল্যায়লা ম্যায় ল্যায়লা’, ‘দো ঘুঁট’-এর মতো গানের অনুরোধ আসতে থাকে, যাতে চরম অস্বস্তিতে পড়েন গায়িকা। 
এমনকী, যেদিকে পুলিশকর্মীরা দাঁড়িয়েছিলেন, সেদিক থেকে অসঙ্গত ভাবে ডাক আসতে থাকে। পুলিশদের কাছাকাছি গিয়ে গেয়ে নাচানোর অনুরোধ শুনেই প্রতিবাদে ফেটে পড়েন মেখলা। 
মেখলার ফেসবুক লাইভ
 

তবে এই নিয়ে আলাদা করে পুলিশি অভিযোগ করেননি মেখলা। ফেসবুকের মারফতই সমস্তটা প্রকাশ্যে আসে। 
তবে মেখলাকে যে পরিস্থিতিতে পড়তে হয়েছে এ কি নতুন? নাকি বাংলার মানুষ এখন শিল্পীকে স্রেফ পা দোলানোর জন্যই মঞ্চে দেখতে চান। তা না পারলেই সমস্ত থোড়-বড়ি-খাড়া খাড়া-বড়ি-থোড়  জীবনের সমস্ত ক্ষোভ গিয়ে পড়ে মঞ্চে উপস্থিত ওই মানুষটার উপরে। মেখলার পরিস্থিতি এই প্রশ্নই রেখে যায়। 
এই প্রসঙ্গে দাঁতন থানায় যোগাযোগ করা হলে ভারপ্রাপ্ত অফিসার জানান, এখনও পর্যন্ত কোনও লিখিত অভিযোগ জমা পড়েনি। তাই কোনও মন্তব্য করা যাবে না।